|  |  |
| --- | --- |
|  | ПРАВИЛНИК  О ИЗМЕНИ ПРАВИЛНИКА О НАСТАВНОМ ПЛАНУ И ПРОГРАМУ СТРУЧНИХ ПРЕДМЕТА СРЕДЊЕГ СТРУЧНОГ ОБРАЗОВАЊА У ПОДРУЧЈУ РАДА ТЕКСТИЛСТВО И КОЖАРСТВО  ("Сл. гласник РС", бр. 12/2015) |

На основу члана 79. став 3. Закона о основама система образовања и васпитања (“Службени гласник РС”, бр. 72/09, 52/11, 55/13, 35/15 - аутентично тумачење и 68/15),

Министар просвете, науке и технолошког развоја доноси

**ПРАВИЛНИК**

**О ИЗМЕНИ ПРАВИЛНИКА О НАСТАВНОМ ПЛАНУ И ПРОГРАМУ СТРУЧНИХ ПРЕДМЕТА СРЕДЊЕГ СТРУЧНОГ ОБРАЗОВАЊА У ПОДРУЧЈУ РАДА ТЕКСТИЛСТВО И КОЖАРСТВО**

Члан 1.

У Правилнику о наставном плану и програму стручних предмета средњег стручног образовања у подручју рада Текстилство и кожарство (“Службени гласник Републике Србије - Просветни гласник”, број 7/15), члан 3. мења се и гласи:

“Члан 3.

Ученици уписани у средњу школу закључно са школском 2014/2015. годином на образовне профиле техничар - моделар одеће и конфекцијски техничар, у четворогодишњем трајању, завршавају започето образовање по наставном плану и програму који је био на снази до ступања на снагу овог правилника - до краја школске 2018/2019. године.

Ученици уписани у средњу школу закључно са школском 2014/2015. годином на образовне профиле модни кројач - огледи конфекционар - кројач, у трогодишњем трајању, завршавају започето образовање по наставном плану и програму који је био на снази до ступања на снагу овог правилника - до краја школске 2017/2018. године.

Ученици уписани у средњу школу закључно са школском 2014/2015. годином на образовне профиле конфекционар текстила - оглед, моделар одеће - оглед, дизајнер одеће - оглед, дизајнер текстилних материјала - оглед и дизајнер производа од коже - оглед, у четворогодишњем трајању, завршавају започето образовање по наставном плану и програму који је био на снази до ступања на снагу овог правилника - до краја школске 2018/2019. године.”

Члан 2.

Овај правилник ступа на снагу наредног дана од дана објављивања у “Службеном гласнику Републике Србије - Просветном гласнику”, а примењиваће се почев од школске 2015/2016. године.